唐瑾 (北朝)
参考资料

1 2 3 4 5 6 7 8 9 10 11 12  《金石录·卷二十三·后周大宗伯唐瑾碑》：右《周唐瑾碑》，以《后周书》及《北史·列传》校之，首尾皆牴牾不合。《传》云“字附璘”，而《碑》云“字子玉”。《传》云“始仕为尚书员外郎”，而《碑》云“释褐员外散骑侍郎”。《传》云“初封姑臧县子”，而《碑》云“永昌子”。《传》云“为吏部尚书，以父忧去职，寻起令视事”，而《碑》云“为周太祖记室，其年丁武公忧，起复太子舍人”。《传》云“为骠骑大将军、开府仪同三司，进爵临淄伯，转吏部尚书。于谨伐江陵，以为元帅府长史”，而据《碑》，为吏部尚书皆在为骠骑、开府及元帅长史已前；又其改封淄川伯，盖为龙骧将军时，而其为开府，乃进爵为公。《传》云“六官建，授礼部中大夫”，而《碑》云“授宗伯”。《传》云“出为蔡州刺史，历柘州、硖州，转荆州总管府长史，入为吏部中大夫，历御正、纳言中大夫。久之，除司宗中大夫，兼内史，卒于位”；而《碑》云“先为柘州刺史，乃迁蔡州，授司宗、御正、纳言，又转荆州总管，寻迁小宗伯，乃薨”。其迁拜次第不同如此。《传》云瑾尝为户部尚书、硖州刺史、吏部中大夫，今据《碑》，皆未尝拜，而“柘州”《碑》作“拓”。《碑》云“瑾尝为黄门侍郎，又为散骑常侍，寻领大著作，修《国史》及《起居注》，又为侍中”，《传》皆不载。其卒也，《传》云“赠小宗伯”，而《碑》云“赠华州刺史”。《传》云“谥曰方”，而《碑》云“谥曰懿”。《碑》，于志宁撰；贞观中，其孙皎所立。《后周书》、《北史》皆唐初修，距瑾之卒，岁月未远，而颠倒错谬如此。然其官爵、名字，子孙不应有误，皆当以《碑》为据也。
↑  《新唐书·卷七十四·表第十四·宰相世系四》：瑾字子瑗，后周开府仪同三司、临淄文献公。
↑  《周书校勘记·卷三十二·列传第二十四·一三》：唐瑾字附璘父永性温恭　张森楷云：“瑾当着里居而不着者，非史缺文，盖后人取北史以补周书，而北史故立有唐永传（卷六七）。今不依永传补邑里，‘性’上又不着‘瑾’字，非也。”
↑  《资治通鉴·卷一百五十八》：魏自西迁以来，礼乐散逸，丞相泰命左仆射周惠达、吏部郎中北海唐瑾损益旧章，至是稍备。
↑  《周书·卷三十二·列传第二十四》：唐瑾字附璘。父永。性温恭，有器量，博涉经史，雅好属文。身长八尺二寸，容貌甚伟。年十七，周文闻其名，乃贻永书曰：“闻公有二子：曰陵，从横多武略；瑾，雍容富文雅。可并遣入朝，孤欲委以文武之任。”因召拜尚书员外郎、相府记室参军事。军书羽檄，瑾多掌之。从破沙苑，战河桥，并有功，封姑臧县子。累迁尚书右丞、吏部郎中。于时魏室播迁，庶务草创，朝章国典，瑾并参之。迁户部尚书，进位骠骑大将军、开府仪同三司，赐姓宇文氏。
↑  《北史·卷六十七·列传第五十五》：瑾字附璘。性温恭，有器量，博涉经史，雅好属文。身长八尺二寸，容貌甚伟。年十七，周文闻其名，乃贻永书曰：“闻公有二子，曰陵、曰瑾，陵从横多武略，瑾雍容富文雅，可并遣入朝，孤欲委以文武之任。”因召拜尚书员外郎、相府记室参军事。军书羽檄，瑾多掌之。从破沙苑，战河桥，并有功，封姑臧县子。累迁尚书右丞、吏部郎中。于时魏室播迁，庶务草创，朝章国典，瑾并参之。迁户部尚书，进位骠骑大将军、开府仪同三司，赐姓宇文氏。
↑  《周书校勘记·卷三十二·列传第二十四·一四》：更赐瑾姓（万）〔万〕纽于氏　北史卷六七唐永附子瑾传“万”作“万”，是，今据改。
↑  《周书·卷三十二·列传第二十四》：时燕公于谨勋高望重，朝野所属。白文帝，言瑾学行兼修，愿与之同姓，结为兄弟，庶子孙承其余论，有益义方。文帝叹异者久之，更赐瑾姓（万）〔万〕纽于氏。瑾乃深相结纳，敦长幼之序；谨亦庭罗子孙，行弟侄之敬。其为朝望所宗如此。进爵临淄县伯，转吏部尚书。铨综衡流，雅有人伦之鉴。以父忧去职，寻起令视事。时六尚书皆一时之秀，周文自谓得人，号为六俊。然瑾尤见器重。
↑  《北史·卷六十七·列传第五十五》：时燕公于谨，勋高望重，朝野所属。白周文，言瑾学行兼修，愿与之同姓，结为兄弟，庶子孙承其余论，有益义方。周文叹异者久之，更赐瑾姓万纽于氏。谨乃深相结纳，敦长幼之序；瑾亦庭罗子孙，行弟侄之敬。其为朝望所宗如此。进爵临淄县伯。转吏部尚书，铨综衡流，雅有人伦之鉴。以父忧去职，寻起令视事。时六尚书皆一时之秀，周文自谓得人，号为六俊，然瑾尤见器重。
↑  《周书·卷三十二·列传第二十四》：于谨南伐江陵，以瑾为元帅府长史。军中谋略，多出瑾焉。江陵既平，衣冠仕伍，并没为仆隶。瑾察其才行，有片善者，辄议免之，赖瑾获济者甚众。时论多焉。及军还，诸将多因虏掠，大获财物。瑾一无所取，唯得书两车，载之以归。或白文帝曰：“唐瑾大有辎重，悉是梁朝珍玩。”文帝初不信之，然欲明其虚实，密遣使检阅之，唯见坟籍而已。乃叹曰：“孤知此人来二十许年，明其不以利干义。向若不令检视，恐常人有投杼之疑，所以益明之耳。凡受人委任，当如此也。”论平江陵功，进爵为公。
↑  《北史·卷六十七·列传第五十五》：于谨南伐江陵，以瑾为元帅府长史，军中谋略，多出瑾焉。江陵既平，衣冠仕伍，并没为仆隶。瑾察其才行有片善者，辄议免之，赖瑾获济者甚众。时论多焉。及军还，诸将多因虏掠，大获财物。瑾一无所取，唯得书两车，载之以归。或白周文曰：“唐瑾大有辎重，悉是梁朝珍玩。”周文初不信之，然欲明其虚实，密遣使检阅之，唯见坟籍而已。乃叹曰：“孤知此人来二十许年，明其不以利干义。向若不令检视，恐常人有投杼之疑。孤所以益明之耳。凡受人委任当如此也。”论平江陵功，进爵为公。
↑  《周书校勘记·卷三十二·列传第二十四·一五》：历（柘）〔拓〕州硖州　宋本“柘”作“祏”，北史本传作“拓”。按隋书卷三一地理志夷陵郡条云：“梁置宜州，西魏改曰拓州，后周改曰硖州。”“柘”是“拓”之讹，今据改。又隋志以为硖州即拓州所改，则唐瑾虽似历官二州，实止一地。然下云“所在皆有德化”，又似实是二州，不详。
↑  《周书·卷三十八·列传第三十》：二年，转御正中大夫。时以近侍清要，盛选国华，乃以昶及安昌公元则、中都公陆逞、临淄公唐瑾等并为纳言。
↑  《北史·卷四十·列传第二十八》：时以近侍清要，盛选国华，乃以昶及安昌公元则、中都公陆逞、临淄公唐瑾等并为纳言。
↑  《周书·卷四十二·列传第三十四》：及撝入朝，属置露门学。高祖以撝与唐瑾、元伟、王褒等四人俱为文学博士。
↑  《北史》-卷二十九·列传第十七》：及撝入朝，属置露门学。武帝以撝与唐瑾、元伟、王褒等四人，俱为文学博士。
↑  《周书·卷三十二·列传第二十四》：六官建，授礼部中大夫，出为蔡州刺史。历（柘）〔拓〕州、硖州，所在皆有德化，人吏称之。转荆州总管府长史。入为吏部中大夫，历御正、纳言中大夫。曾未十旬，遂迁四职，搢绅以为荣。久之，除司宗中大夫，兼内史。寻卒于位。赠小宗伯，谥曰方。
↑  《北史·卷六十七·列传第五十五》：六官建，授礼部中大夫。出为蔡州刺史，历拓州、硖州，所在皆有德化，人吏称之。转荆州总管府长史。入为吏部中大夫，历御正、纳言、内史中大夫。曾未十旬，遂迁四职，搢绅咸以为荣。久之，除司宗中大夫，兼内史。寻卒于位。赠小宗伯，谥曰方。
↑  《周书校勘记·卷三十二·列传第二十四·一六》：退朝休（暇）〔假〕　宋本、南本和北史“暇”作“假”。按此传以北史补，当同北史，今据改。
↑  《周书·卷三十二·列传第二十四》：瑾性方重，有风格。退朝休（暇）〔假〕，恒着衣冠以对妻子。遇迅雷风烈，虽闲夜宴寝，必起，冠带端笏危坐。又好施与，家无余财，所得禄赐，常散之宗族。其尤贫者，又割膏腴田宇以赈之。所留遗子孙者，并墝埆之地。朝野以此称之。撰新仪十篇。所著赋颂碑诔二十余万言。孙大智嗣。
↑  《北史·卷六十七·列传第五十五》：瑾性方重，有风格，退朝休假，恒着衣冠以对妻子，遇迅雷风烈，虽闲夜晏寝，必起，冠带端笏危坐。又好施与，家无余财，所得禄赐，常散之宗族，其尤贫乏者，又割膏腴田宅以振之。所留遗子孙者，并墝埆之地。朝野以此称之。撰新仪十篇，所著赋、颂、碑、诔二十余万言。孙大智嗣。
↑  《隋书·卷三十三·志第二十八》：《书仪》十卷（唐瑾撰。）
↑  《旧唐书·卷四十六·志第二十六》：《妇人书仪》八卷（唐瑾撰。）
↑  《新唐书·卷五十八·志第四十八》：唐瑾《妇人书仪》八卷
↑  《金石录·卷二十二·后周华岳庙碑》：右《后周华岳庙碑》，万纽于瑾撰，赵文渊字德本书。案《后周书·列传》有赵文深，字德本，盖唐初史官避高祖讳，故改“渊”为“深”尔。万纽于瑾者，唐瑾也，周文帝时赐姓宇文，后以于谨请与同姓，更为万纽于云。
↑  《宝刻丛编》：后周华岳庙碑　　万纽于瑾撰赵文渊书天和二年十月
↑  《曝书亭集·卷四十八·跋七》：后周《华岳颂》，立于武帝天和二年，在今华阴县西金天王庙中，碑于题后结衔曰:“使持节骠骑大将军、开府仪同三司、大都督、司宗治内史、临淄县开国公万纽于瑾造此文，车骑大将军、仪同三司、县伯大夫、赵兴郡守、白石县开国男、南阳赵文渊、字德本，奉敕书。”万纽于瑾者，唐瑾也。为燕公于谨器重，白文帝言瑾学行兼修，愿与之同姓，结为兄弟。
| --- | --- |
：人物 :  CBDB 2  SHL 2